**1.**  **INTRODUZZJONI — STRATEĠIJA EWROPEA GĦALL-IA**

**Hekk kif kien l-elettriku fil-passat, l-intelliġenza artifiċjali (AI) qiegħda tittrasforma d-dinja tagħna**. Tinsab fuq ponot subgħajna, meta nittraduċu testi online jew nużaw applikazzjoni mobbli biex insibu l-aħjar mod kif nimxu fid-destinazzjoni li jmiss tagħna. Id-dar, b’termostat intelliġenti tista’ tnaqqas il-kontijiet tal-enerġija b’25 % jew anqas billi tanalizza d-drawwiet tan-nies li jgħixu fid-dar u taġġusta t-temperatura kif ikun xieraq[[1]](#footnote-2). Fil-kura tas-saħħa, l-algoritmi jistgħu jgħinu d-dermatologi jagħmlu dijanjożi aħjar u jindividwaw 95 % tal-kanċer tal-ġilda billi jitgħallmu minn settijiet kbar ta’ ritratti mediċi[[2]](#footnote-3).

Hekk kif l-ammonti vasti ta’ *data* jiġu intepretati bis-sens biex joffru soluzzjonijiet effiċjenti, l-IA ttejjeb prodotti, proċessi u mudelli tan-negozju fis-setturi ekonomiċi kollha. Din tista’ tgħin lill-kumpaniji jidentifikaw liema magni ser ikunu jeħtieġu l-manutenzjoni qabel dawn jieqfu jaħdmu. L-IA tittrasforma wkoll is-servizzi pubbliċi.

*L-Intelliġenza Artifiċjali tirreferi għal sistemi li juru mġiba intelliġenti billi janalizzaw l-ambjent tagħhom u jieħdu azzjoni – b’ċertu grad ta’ awtonomija – biex jiksbu għanijiet speċifiċi. Aħna qed nużaw l-IA fuq bażi ta’ kuljum, pereżempju biex nimblukkaw email spam jew nitkellmu ma’ assistenti diġitali.*

*It-tkabbir fil-qawwa komputazzjonali, id-disponibbiltà ta’ data u l-progress fl-algoritmi biddlu l-IA f’waħda mill-aktar teknoloġiji importanti tas-seklu 21.*

Il-bidliet li ġabet magħha l-IA qed iqajmu wkoll tħassib Il-ħaddiema jibżgħu li se jitilfu l-impjieg tagħhom minħabba l-awtomazzjoni, il-konsumaturi jistaqsu min hu responsabbli f’każ li tittieħed deċiżjoni żbaljata permezz ta’ sistema bbażata fuq l-IA, il-kumpaniji żgħar ma jafux kif japplikaw l-IA għan-negozji tagħhom, in-negozji l-ġodda tal-IA ma jsibux ir-riżorsi u t-talenti li jeħtieġu fl-Ewropa, u l-kompetizzjoni internazzjonali hija aktar ħarxa minn qatt qabel b’investimenti kbar ħafna fl-Istati Uniti u fiċ-Ċina.

**Biex tindirizza dawn l-isfidi u jsir l-aħjar użu mill-opportunitajiet offruti mill-IA, il-Kummissjoni ppubblikat strateġija Ewropea[[3]](#footnote-4) f’April 2018. Il-Kummissjoni pproponiet approċċ li jpoġġi n-nies fiċ-ċentru tal-iżvilupp tal-IA** (IA ċċentrata fuq il-bniedem) **u tħeġġeġ l-użu ta’ din it-teknoloġija qawwija biex tgħin jissolvew l-isfidi l-kbar tad-dinja**: mill-fejqan tal-mard għall-ġlieda kontra t-tibdil fil-klima u l-antiċipazzjoni ta’ diżastri naturali, għal trasport aktar sikur[[4]](#footnote-5) u l-ġlieda kontra l-kriminlaità u t-titjieb fiċ-ċibersigurtà.

Din l-istrateġija tappoġġa IA etika, sikura u avvanzata magħmula fl-Ewropa. Din tibni fuq is-saħħiet xjentifiċi u industrijali[[5]](#footnote-6) tal-Ewropa u hija bbażata fuq tliet pilastri: żieda fl-investimenti pubbliċi u privati fl-IA, tħejjija għall-bidliet soċjoekonomiċi, u żgurar ta’ qafas etiku u legali xierqa. **Biex jiġi żgurat is-suċċess tagħha, il-koordinazzjoni fil-livell Ewropew hija essenzjali**.

**2.**  **PJAN KOORDINAT DWAR L-IA – ĦARSA ĠENERALI**

**Fl-istrateġija tagħha dwar l-IA għall-Ewropa, il-Kummissjoni pproponiet li taħdem mal-Istati Membri fuq pjan ikkoordinat dwar l-IA sal-aħħar tal-2018**, bil-għan li jiġi mmassimizzat l-impatt tal-investimenti fuq il-livell tal-UE u fuq il-livell nazzjonali, jitħeġġu sinerġiji u kooperazzjoni fl-UE kollha, jiġu skambjati l-aħjar prattiki u kollettivament jiddefinixxu t-triq ’il quddiem biex jiġi żgurat li l-UE kollha kemm hi tista’ tikkompeti globalment. Il-proposta ta’ pjan ikkoordinat issejset fuq id-**dikjarazzjoni ta’ kooperazzjoni dwar l-IA** varata f’April 2018 fil-Jum Diġitali u ffirmata mill-Istati Membri kollha u n-Norveġja[[6]](#footnote-7). Din ġiet **approvata mill-Kunsill Ewropew f’Ġunju 2018**[[7]](#footnote-8).

L-Istati Membri (bħala parti mill-grupp dwar id-diġitalizzazzjoni tal-industrija Ewropea u l-IA), in-Norveġja, l-Iżvizzera u l-Kummissjoni ħejjew il-pjan matul diversi laqgħat bejn Ġunju u Novembru 2018. Saru wkoll skambji fil-laqgħat tal-Kunsill dwar il-Kompetittività taħt it-tmexxija tal-Presidenza Awstrijaka tal-UE.

F’dawn il-laqgħat, l-Istati Membri u l-Kummissjoni identifikaw serje ta’ azzjonijiet komuni biex iżidu l-investimenti, jiġbru d-*data* – il-materja prima għall-IA – , irawmu t-talent u jiżguraw il-fiduċja[[8]](#footnote-9) filwaqt li jibnu fuq l-istrateġija Ewropea. Ipprrijorittizzaw l-oqsma prijoritarji ta’ interess pubbliku, bħal dak tal-kura tas-saħħa, tat-trasport u tal-mobbiltà, tas-sikurezza, tas-sigurtà u tal-enerġija, kif ukoll setturi ekonomiċi importanti bħalma huma tal-manifattura u tas-servizzi finanzjarji.

**Ir-riżultat ta’ din il-ħidma konġunta, il-pjan ikkoordinat, huwa l-anness ta’ din il-Komunikazzjoni. Hija tidentifika l-azzjonijiet li se jinbdew fl-2020-2019 u tħejji t-triq għall-attivitajiet fis-snin ta’ wara. Hija ser tiġi riveduta u aġġornata kull sena.**

Din il-Komunikazzjoni tenfasizza l-objettivi u l-inizjattivi prinċipali tal-pjan.

**2.1. Objettivi komuni u sforzi komplementari**

Il-pjan ikkoordinat jipprovdi qafas strateġiku għal strateġiji nazzjonali tal-IA. Sal-lum, ħames Stati Membri diġà adottaw strateġija nazzjonali għall-IA b’baġit dedikat[[9]](#footnote-10). L-Istati Membri kollha l-oħra, **huma mħeġġa jiżviluppaw l-istrateġija nazzjonali tagħhom għall-IA sa nofs l-2019 filwaqt li jsejsuha fuq il-ħidma mwettqa fil-livell Ewropew**.Dawn huma mistennija jindikaw il-livelli ta’ investiment u l-miżuri ta’ implimentazzjoni.

Matul is-sena d-dieħla, l-Istati Membri u l-Kummissjoni ser jaslu għal qbil ukoll fuq l-indikaturi komuni biex jimmonitorjaw l-użu tal-IA u l-iżvilupp fl-Unjoni u r-rata ta’ suċċess tal-istrateġiji fis-seħħ, bl-appoġġ tal-AI-Watch żviluppat miċ-Ċentru Konġunt tar-Riċerka tal-Kummissjoni[[10]](#footnote-11).

Bħalissa l-Ewropa qiegħda lura fl-investimenti privati fl-IA[[11]](#footnote-12). Mingħajr sforzi ewlenin, l-UE tirriskja li titlef l-opportunitajiet li ġġib magħha l-IA, taffaċċja eżodu ta’ mħuħ u tkun konsumatur ta’ soluzzjonijiet żviluppati xi mkien ieħor. Din hija r-raġuni għala l-Istrateġija Ewropea għall-IA stabbiliet miri ambizzjużi, iżda realistiċi: **fl-Unjoni, l-investimenti pubbliċi u privati fl-IA jridu jiżdiedu biex tintlaħaq il-mira ta’ EUR 20 biljun kull sena fl-għaxar snin li ġejjin**. Bħala l-ewwel pass, il-Kummissjoni qed iżżid l-investiment fl-IA taħt il-programm ta’ qafas għar-riċerka u l-innovazzjoni Orizzont 2020 għal EUR 1.5 biljun fil-perjodu 2018-2020. Dan l-ammont jikkorrispondi għal żieda ta’ 70 % meta mqabbel mal-perjodu 2014-2017. Jekk l-Istati Membri u s-settur privat jagħmlu sforzi simili, l-investimenti totali fl-Unjoni se jikbru għal aktar minn EUR 20 biljun għall-perjodu 2018-2020[[12]](#footnote-13), b’hekk l-Unjoni tkun f’pożizzjoni li tkompli żżid l-isforzi matul id-deċennju li jmiss, bl-investiment gradwalment jilħaq EUR 20 biljun fis-sena. Dan ikun jikkorrispondi għal investiment annwali ta’ EUR 7 biljun mis-settur pubbliku (l-Istati Membri u l-Kummissjoni), fuq l-istess livell ma’ kontinenti oħra. **Il-Kummissjoni pproponiet li, fil-perjodu ta’ programmazzjoni 2021-2027, l-Unjoni tinvesti fl-IA mill-inqas EUR 1 biljun fis-sena minn Orizzont Ewropa u Ewropa Diġitali tal-programmi**[[13]](#footnote-14).

Filwaqt li ħadu kont ta’ dawn il-miri, l-Istati Membri qablu li l-ambizzjoni hija meħtieġa u li l-isforzi nazzjonali jeħtieġ jiżdiedu. L-isforzi pubbliċi kkoordinati se jgħinu biex jinkisbu iktar investimenti privati.

Filwaqt li l-investiment pubbliku għandu rwol importanti, dmir importanti għar-regolaturi huwa li jiġu eliminati l-ostakoli minħabba **s-swieq frammentati**. Il-prodotti u s-servizzi huma dejjem aktar interkonnessi u diġitalizzati. F’dan il-kuntest, huwa tal-akbar importanza li tiġi evitata l-frammentazzjoni tas-suq f’setturi strateġiċi bħall-intelliġenza artifiċjali, inkluż permezz tat-tisħiħ ta’ strumenti ewlenin (eż. standards komuni u netwerks ta’ komunikazzjoni veloċi). Suq Uniku reali b’dimensjoni diġitali integrali[[14]](#footnote-15) **se jagħmilha aktar faċli għan-negozji biex jespandu u jagħmlu kummerċ transfruntiera** u b’hekk tkompli tingħata spinta lill-investimenti.

**2.2.** **Lejn sħubija pubblika-privata Ewropea tal-IA u aktar finanzjament għal negozji ġodda u intrapriżi żgħar u ta' daqs medju innovattivi**[[15]](#footnote-16)

L-Istati Membri u l-Kummissjoni ser isaħħu wkoll il-kooperazzjoni mas-settur privat. Il-Kummissjoni ser tlaqqa’ l-kumpaniji u l-organizzazzjonijiet tar-riċerka flimkien biex jiżviluppaw aġenda strateġika komuni ta’ riċerka dwar l-IA, jiddefinixxi l-prijoritajiet bi qbil mal-ħtiġijiet tas-suq u jħeġġu skambji bejn is-setturi u bejn il-fruntieri. **Dan se jwitti t-triq għal riċerka ġdida u għal sħubija ta’ innovazzjoni dwar l-IA, filwaqt li titrawwem kollaborazzjoni bejn l-akkademiċi u l-industrija fl-Ewropa**. Bħala parti minn din is-sħubija kuntrattwali, is-settur privat ser jimpenja ruħu għal investimenti speċifiċi u għoljin fl-IA. Din is-sħubija ser tibni fuq dawk is-sħubijiet eżistenti fir-robotika u l-big data[[16]](#footnote-17), li jirrappreżentaw EUR 4.4 biljun ta’ investimenti, li l-maġġoranza tagħhom (EUR 3.2 biljun) ġejja mill-industrija. Il-partijiet ikkonċernati diġà kkonfermaw l-appoġġ tagħhom għat-twaqqif ta’ sħubija tal-IA[[17]](#footnote-18).

Barra minn hekk, il-Kummissjoni qiegħda timmira li tagħmel ir-riżorsi disponibbli għal negozji ġodda u innovaturi fl-IA u blockchain biex tgħinhom jiżviluppaw in-negozju tagħhom. Inizjalment EUR100 miljun għandhom jiġu mmobilizzati fl-2020, li jistgħu jkunu kkomplimentati aktar permezz tal-parteċipazzjoni ta’ banek promozzjonali nazzjonali interessati u istituzzjonijiet oħra. Dan jista’ jgħin iħejji għat-tisħiħ tal-aċċess għall-finanzi għall-IA taħt il-programm InvestEU mill-2021’il quddiem.

Fl-istess ħin, il-Kummissjoni qed tagħmel progress fl-istabbiliment tal-**Kunsill Ewropew tal-Innovazzjoni** biex jappoġġa teknoloġiji avvanzati u n-negozji l-ġodda l-aktar innovattivi. B’reazzjoni għas-sejħa tal-Kunsill Ewropew f’Ġunju 2018[[18]](#footnote-19), l-inizjattiva pilota ġdida se titnieda fil-bidu tal-2019[[19]](#footnote-20) u se tinkludi appoġġ għall-ġenerazzjoni li jmiss ta’ teknoloġiji tal-IA ċċentrati fuq il-bniedem.

**2.3.**  **It-tisħiħ tal-eċċellenza f’teknoloġiji affidabbli tal-IA u d-diffużjoni wiesgħa[[20]](#footnote-21)**

L-Istati Membri u l-Kummissjoni qegħdin jimmiraw biex iżidu l-kapaċitajiet ta’ riċerka nazzjonali u jilħqu massa kritika permezz ta’ **netwerks aktar stretti ta’ ċentri Ewropej ta’ eċċellenza fir-riċerka tal-IA**. L-għan huwa li titrawwem il-kooperazzjoni fost l-aħjar timijiet ta’ riċerka fl-Ewropa, b’tali mod li meta jgħaqqdu l-forzi jkunu jistgħu jindirizzaw sfidi xjentifiċi u teknoloġiċi kbar fl-IA b’mod aktar effiċjenti.

Biex applikazzjonijiet eċċellenti tal-IA jinġiebu fis-suq ikun hemm bżonn li jiġu ttestjati u esperimentati f’ambjenti tad-dinja reali. Bħala parti mill-implimentazzjoni tal-istrateġija għad-Diġitalizzazzjoni tal-Industrija Ewropea[[21]](#footnote-22) adottata fl-2016, il-Kummissjoni diġà qed tappoġġa proġetti pilota fuq skala kbira u esperimenti f’oqsma bħal biedja intelliġenti, bliet intelliġenti u vetturi konnessi u awtonomi.

Se jinsiltu t-tagħlimiet minn dawn il-proġetti pilota u l-esperimenti. Sabiex jiġi ottimizzat l-investiment u tiġi evitata d-duplikazzjoni tal-isforzi, il-Kummissjoni tipproponi li **diversi siti tat-test ta’ referenza fuq skala kbira, miftuħa għall-atturi kollha fl-Ewropa kollha, jiġu żviluppati bl-użu ta’ mhux anqas minn EUR 1.5 biljun** mill-qasam tal-IA tal-programm propost tal-Ewropa Diġitali, li jibni fuq il-bażi qawwija taċ-ċentri ta’ eċċellenza eżistenti fl-Istati Membri. Eżempji ta’ faċilitajiet tal-ittestjar li l-Istati Membri qed jistabbilixxu jinkludu ttestjar transfruntier ta’ sewqan konness awtonomu[[22]](#footnote-23) u l-esperimentazzjoni fuq skala reali ta’ sptarijiet intelliġenti. Fil-każ ta’ mobilità konnessa u awtonoma, l-identifikazzjoni ta’ tali faċilitajiet tal-ittestjar u t-testijiet stess se tiġi kkoordinata, l-ewwel, mill-pjattaforma unika għall-UE kollha msemmija fl-istrateġija tal-UE dwar il-mobilità tal-futur[[23]](#footnote-24) u, imbagħad, mill-isħubija korrispondenti li trid tiġi stabbilita taħt Orizzont tal-Ewropa.

Huwa daqstant importanti li titrawwem l-adozzjoni wiesgħa l-aktar possibbli tal-IA fl-ekonomija, b’mod partikolari minn-negozji l-ġodda u mill-intrapriżi żgħar u ta’ daqs medju. Bit-tħeġġiġ tal-kuxjenza pubblika u bil-kondiviżjoni tal-aħħar avvanzi xjentifiċi u teknoloġiji eċċellenti ppruvati u ttestjati żviluppati fl-Ewropa, nistgħu niżguraw li kull kumpannija, żgħira jew kbira, ta’ teknoloġija għolja jew le, kif ukoll is-settur pubbliku, jistgħu jaħtfu dawn l-opportunitajiet diġitali. Il-programm il-ġdid propost tal-Ewropa Diġitali jipprovdi għal kofinanzjament mill-Istati Membri u l-Kummissjoni f’**ċentri ta’ innovazzjoni diġitali** fl-Ewropa kollha, inkluż permezz tal-fondi ta’ Politika ta’ Koeżjoni. Il-programm se jkompli jiffaċilita d-diffużjoni tal-kapaċità tal-IA f’kull Stat Membru u se jorbot mal-pjattaforma AI-on-demand[[24]](#footnote-25). Għal dan il-għan, fl-2019, l-Istati Membri se jidentifikaw iċ-ċentri tal-innovazzjoni diġitali tal-IA fit-territorju tagħhom.

**2.4.**  **L-adattament tal-programmi tagħna ta’ tagħlim u taħriġ u s-sistemi biex iħejju aħjar is-soċjetà tagħna għall-IA**[[25]](#footnote-26)**.**

Il-progress teknoloġiku rapidu jfisser li d-dinja tax-xogħol se jiġu ttrasformati b’mod sinifikanti, u llum qabel għada. B’mod partikolari, il-bidliet teknoloġiċi se jimmodifika l-ħiliet meħtieġa tal-ħaddiema, fis-sens li potenzjalment għadd kbir ħafna ta’ ħaddiema ser jeħtieġ li jtejbu l-ħiliet. Għalhekk, jeħtieġ li tingħata aktar attenzjoni fuq it-tagħlim tul il-ħajja. Aspett speċifiku wieħed tal-bidla jikkonċerna dawk il-ħaddiema li effettivament ser ifasslu u jimplimentaw is-soluzzjonijiet tal-IA tal-futur. Kważi l-Istati Membri kollha qed jiffaċċjaw nuqqas ta’ professjonisti tat-teknoloġiji tal-informazzjoni u tal-komunikazzjoni, u attwalment hemm aktar minn 600 000 post vakant għal esperti diġitali[[26]](#footnote-27). Barra minn hekk, riċerkaturi ta’ ħila u neogzji ġodda promettenti spiss jirċievu offerti interessanti minn barra l-pajjiż. Pereżempju, fl-2017 kien hemm 240 000 Ewropew f’Silicon Valley[[27]](#footnote-28), li ħafna minnhom daħlu l-Istati Uniti biex jieħdu impjieg speċifiku fl-industrija tat-teknoloġija. L-Ewropa trid tkun kapaċi tħarreġ, tattira u żżomm it-talent ta’ dan it-tip, u tħeġġeġ l-intraprenditorija, id-diversità u l-bilanċ bejn is-sessi.

Għaldaqstant, l-Istati Membri ser jiskambjaw l-aħjar prattiki dwar kif tista’ tissaħħaħ l-eċċellenza u jinżammu ħaddiema ta’ ħila, kif ukoll dwar kif jiżdiedu u jitħaffu l-isforzi biex jintroduċu u jisfruttaw bis-sħiħ il-possibbiltajiet offruti mill-acquis attwali dwar il-migrazzjoni legali, inkluż il-karta blu[[28]](#footnote-29) biex tattira ħaddiema ta’ ħila. Il-karta blu hija permess tax-xogħol li jippermetti ċittadini mhux tal-UE b’livell għoli ta’ ħiliet jiġu jaħdmu u jgħixu fl-UE. Il-ħiliet jenħtieġ li jkunu koperti wkoll fi strateġiji nazzjonali tal-IA li jridu jiġu ppubblikati sa nofs l-2019. L-istrateġiji jenħtieġ li jindirizzaw ħiliet rilevanti għall-IA fi ħdan iċ-ċiklu tal-edukazzjoni formali, inkluż fit-taħriġ vokazzjonali u l-edukazzjoni għolja, kif ukoll modi biex jittejbu l-opportunitajiet għal Masters u PhDs fl-IA.

**Il-Kummissjoni se tappoġġa Masters u PhDs fl-IA** permezz ta’ kooperazzjoni aktar mill-qrib proposta bejn ċentri ta’ eċċellenza fir-riċerka tal-IA u, b’mod aktar wiesa’, il-programmi ta’ riċerka innovazzjoni tal-UE. L-interdixxiplinaritàse tiġi appoġġata billi jitħeġġu l-lawrji konġunti, pereżempju fil-liġi jew il-psikoloġija u l-IA. Barra minn hekk, il-ħiliet diġitali li jiffaċilitaw l-iżvilupp u l-użu tal-IA, jenħtieġ li jiġu inklużi fil-kurrikula tal-kwalifiki kollha tal-edukazzjoni u t-taħriġ.

Minħabba n-natura ta’ tfixkil ta’ ħafna avvanzi teknoloġiċi, dawk li jfasslu l-politika se jiżviluppaw strateġiji biex jindirizzaw bidliet fl-impjieg sabiex jiżguraw l-inklużività, hekk kif ir-ritmu li bih xi impjiegi se jisparixxu u oħrajn jinħolqu probabbilment se jaċċellera, filwaqt il-mudelli kummerċjali u l-mod kif jitwettqu l-kompiti jew l-impjiegi se jinbidel. Għandu mnejn li dan jirrikjedi modifika fis-suq attwali tax-xogħol u fl-arranġamenti ta’ protezzjoni soċjali biex isostnu t-tranżizzjonijiet fis-suq tax-xogħol. Il-Kummissjoni waqqfet grupp ta’ esperti ta’ livell għoli dwar l-impatt tat-trasformazzjoni diġitali fuq is-swieq tax-xogħol tal-UE li se jipprovdi rapport li jindirizza dawn il-kwistjonijiet fir-rebbiegħa 2019[[29]](#footnote-30).

**2.5.**  **Il-bini ta’ spazju Ewropew tad-*data* essenzjali għall-IA fl-Ewropa, inkluż għas-settur pubbliku**[[30]](#footnote-31)

Aktar żviluppi fl-IA jeħtieġu ekosistema tad-*data* li tiffunzjona tajjeb mibnija fuq il-fiduċja, id-disponibbiltà tad-*data* u l-infrastruttura[[31]](#footnote-32). Ir-Regolament Ġenerali dwar il-Protezzjoni tad-*Data* (GDPR)[[32]](#footnote-33) huwa ankra ta’ fiduċja fis-suq uniku għad-*data*. Dan stabbilixxa standard globali ġdid b’enfasi qawwi fuq id-drittijiet tal-individwi, li jirrifletti l-valuri Ewropej, u hu element importanti biex tiġi żgurata l-fiduċja fl-IA. Din il-fiduċja hija partikolarment importanti meta niġu għall-ipproċessar tad-*data* tal-kura tas-saħħa għall-applikazzjonijiet xprunati tal-IA. Il-Kummissjoni tixtieq tħeġġeġ lill-Bord Ewropew għall-Protezzjoni tad-*Data* biex jiżviluppaw linji gwida dwar il-kwistjoni tal-ipproċessar tad-*data* personali fil-kuntest tar-riċerka. Dan se jiffaċilita l-iżvilupp ta’ riċerka ta’ settijiet ta’ dejta kbar bejn il-pajjiżi li jistgħu jintużaw għall-IA.

L-IA teħtieġ l-iżvilupp ta’ ammonti kbar ta’ *data*. It-tagħlim awtomatiku, tip ta’ IA, jaħdem bl-identifikazzjoni ta’ xejriet fid-*data* disponibbli u mbagħad japplika l-għarfien fuq id-*data* l-ġdida. Akbar mhu s-sett tad-*data*, aktar l-IA tkun tista’ titgħallem u tiskopri saħansitra relazzjonijiet sottili fid-*data*.

Ladarba jitħarrġu, l-algoritmi jkunu jistgħu jikklassifikaw kif suppost oġġetti li qatt ma jkunu raw, f’aktar u aktar każijiet bi preċiżjonijiet li jisbqu dawk tal-bniedem. L-aċċess għad-*data* huwa ingredjent essenzjali għal xenarju kompetittiv tal-IA, li l-UE jenħtieġ li tiffaċilita b’rispett sħiħ tar-regoli dwar il-protezzjoni tad-*data* personali.

Id-dħul fis-seħħ tar-Regolament[[33]](#footnote-34) dwar il-fluss liberu tad-*data* mhux personali matul l-2019 se jgħin biex id-*data* tinfetaħ, b’mod partikolari data ġġenerata mill-makna, u se jiffaċilita ħafna l-operazzjoni transfruntiera tan-negozji fl-Unjoni. Il-ftuħ għal flussi ta’ *data* internazzjonali ser ikompli tiġi żgurata r-rispett sħiħ tar-regoli tal-UE għall-protezzjoni tad-*data* personali u skont l-istrumenti legali applikabbli, inklużi l-ftehimiet ta’ kummerċ ħieles.

Il-Ftehim dwar ir-reviżjoni tad-Direttiva dwar l-Informazzjoni tas-Settur Pubbliku[[34]](#footnote-35) se jżid ukoll l-ammont ta’ *data* disponibbli għall-innovazzjoni.

**Il-ħolqien ta’ spazji komuni Ewropej tad-*data*** f’għadd ta’ oqsma bħall-manifattura jew l-enerġija ser jikkostitwixxu assi ewlenin għall-innovaturi u n-negozji Ewropej. Dawn l-spazji komuni Ewropej tad-*data* se jaggregaw *data*, kemm għas-settur pubbliku kif ukoll bejn in-negozji, fl-Ewropa kollha u jagħmluhom disponibbli biex titħarreġ l-IA[[35]](#footnote-36) fuq skala li tippermetti l-iżvilupp ta’ prodotti u servizzi ġodda. L-iżvilupp mgħaġġel u l-adozzjoni tar-regoli Ewropej bħar-rekwiżiti tal-interoperabbiltà u l-istandards huwa essenzjali. L-Unjoni għandha tipprovdi wkoll appoġġ biex jiġi żgurat aċċess bla xkiel għal tali settijiet ta’ *data* u l-iskambju u l-użu mill-ġdid tagħhom. L-identifikazzjoni mill-Istati Membri ta’ settijiet ta’ *data* b’valur għoli se tgħin biex isiru jistgħu jintużaw mill-ġdid b’mod bil-miftuħ. Il-Kummissjoni tikkontribwixxi wkoll bi kwantitajiet kbar ta’ *data* u informazzjoni ta’ osservazzjoni tad-dinja mill-programm ewlieni tagħha Copernicus.

L-applikazzjonijiet tal-IA fil-kura tas-saħħa huma partikolarment promettenti. **Fl-2020 il-Kummissjoni se tappoġġa permezz ta’ Orizzont 2020 — f’koordinazzjoni mal-Istati Membri — l-iżvilupp ta’ bażi tad-*data* komuni għall-immaġni tas-saħħa** (anonimizzata, u bbażata fuq li l-pazjenti b’mod volontarju jagħtu d-*data* tagħhom). Din il-bażi tad-*data* għall-immaġni tas-saħħa inizjalment ser tiġi ddedikata lill-aktar forom komuni ta’ kanser, **bl-użu tal-IA biex jittejbu d-dijanjosi u t-trattament**. Ix-xogħol se jissodisfa r-rekwiżiti kollha neċessarji regolatorji, ta’ sigurtà u etiċi.

Għodod tal-IA huma kruċjali għall-ħidma futura tal-amministrazzjonijiet pubbliċi. L-Istati Membri u l-Kummissjoni se jieħdu sehem fit-tagħlim bejn il-pari u jiddiskutu l-oqsma għall-**akkwist konġunt ta’ soluzzjonijiet tal-IA, inkluża ċ-ċibersigurtà**, kif ukoll sfidi speċifiċi għas-settur pubbliku. Meta l-IA tiġi implimentata, pereżempju, għas-sigurtà u l-infurzar tal-liġi, iqumu kwistjonijiet legali u etiċi partikolari, meta wieħed iqis li l-amministrazzjonijiet pubbliċi huma marbutin li jaġixxu kif preskritt bil-liġi, li jeħtieġu sabiex jimmotivaw id-deċiżjonijiet tagħhom u li l-atti tagħhom huma suġġetti għal stħarriġ ġudizzjarju minn qrati amministrattivi.

Fl-aħħar nett, il-kapaċità tal-computing hija essenzjali biex tiġi pproċessata d-*data*. L-Inizjattiva Ewropea għal Computing bi Prestazzjoni Għolja[[36]](#footnote-37) (EuroHPC) huwa l-ġbir tar-riżorsi għall-iżvilupp tal-ġenerazzjoni li jmiss ta’ superkompjuters biex tiġi pproċessata l-big data u titħarreġ l-IA. F’dan il-kuntest, l-isħubija li hemm bħalissa mal-Istati Membri u l-industrija dwar il-komponenti u s-sistemi mikroelettroniċi (ECSEL[[37]](#footnote-38)) kif ukoll l-Inizjattiva tal-Proċessur Ewropew[[38]](#footnote-39), li għandu l-għan li joħloq teknoloġija tal-proċessur ta’ enerġija baxxa għal computing bi prestazzjoni għolja, u ċentri tad-*data* u vetturi awtonomi, huma kruċjali sabiex tiġi żviluppata ekosistema Ewropea indipendenti u innovattiva għall-aqwa d-disinn ta’ chip.

**2.6.**  **L-iżvilupp ta’ linji gwida ta’ etika b’perspettiva globali u l-iżgurar ta’ qafas legali li jiffavorixxi l-innovazzjoni[[39]](#footnote-40)**

Sabiex tinkiseb il-fiduċja, li hija meħtieġa għal soċjetajiet li jaċċettaw u jużaw l-IA, it-teknoloġija għandha tkun prevedibbli, responsabbli, verifikabbli, tirrispetta d-drittijiet fundamentali u ssegwu regoli etiċi. Inkella, l-użu tal-IA jista’ jwassal għal riżultati mhux mixtieqa, bħall-ħolqien ta’ kamra tal-eku fejn in-nies jirċievu biss informazzjoni li tikkorrispondi mal-opinjonijiet tagħhom, jew it-tisħiħ tad-diskriminazzjoni, bħal fil-każ fejn algoritmu jsri razzista fi żmien 24 siegħa minħabba esponiment għal materjal razzist[[40]](#footnote-41).

B’mod kruċjali, il-bnedmin għandhom jifhmu kif l-IA tieħu d-deċiżjonijiet. L-Ewropa tista’ tkun fuq quddiem nett fid-dinja fl-iżvilupp u fl-użu tal-IA għal dejjem u tippromwovi approċċ iċċentrat fuq il-bniedem u prinċipji ta’ etika mfassla.

Biex tali prinċipji jiġu ankrati aktar fis-sod fl-iżvilupp u fl-użu tal-IA, il-Kummissjoni ħatret grupp indipendenti ta’ esperti ta’ livell għoli tal-IA bil-kompitu li jiżviluppaw abbozz ta’ linji gwida dwar l-etika tal-IA. **L-ewwel verżjoni se tkun ippubblikata sal-aħħar tal-2018 u l-esperti ser jippreżentaw il-verżjoni finali tal-linji gwida tagħhom lill-Kummissjoni f’Marzu 2019 wara konsultazzjoni wiesgħa permezz tal-Alleanza Ewropea tal-IA**[[41]](#footnote-42). Imbagħad, l-ambizzjoni hija li jitressaq l-approċċ etiku tal-Ewropa fix-xena globali. Il-Kummissjoni qiegħda tiftaħ il-kooperazzjoni lill-pajjiżi kollha li mhumiex fl-UE li huma lesti li jikkondividu l-istess valuri.

Aktar żviluppi fl-IA jeħtieġu wkoll qafas regolatorju li huwa flessibbli biżżejjed biex jippromwovi l-innovazzjoni filwaqt li jiżgura livelli għoljin ta’ protezzjoni u sikurezza. Il-Kummissjoni qiegħda fil-proċess li tivvaluta jekk l-oqfsa nazzjonali u tal-UE dwar is-sikurezza u r-responsabbiltà humiex adatti għall-iskop tagħhom fid-dawl ta’ dawn l-isfidi l-ġodda jew jekk jenħtieġx li jiġu indirizzati xi diskrepanzi. Għal dan il-għan il-Kummissjoni ser tippubblika sa nofs l-2019 rapport dwar lakuni potenzjali fl-oqfsa ta’ sikurezza u responsabbiltà għall-IA u orjentazzjonijiet għalihom.

**2.7.**  **L-aspetti relatati mas-sigurtà tal-applikazzjonijiet tal-IA u l-infrastruttura, u l-aġenda tas-sigurtà internazzjonali**

Hemm bżonn li nifhmu aħjar kif l-IA jista’ jkollha impatt fuq is-sigurtà fi tliet dimensjonijiet: kif l-IA tista’ ssaħħaħ l-għanijiet tas-settur tas-sigurtà; kif it-teknoloġiji tal-IA jistgħu jiġu protetti minn attakki; u kif jiġi indirizzat kwalunkwe abbuż potenzjali tal-IA għal skopijiet malizzjużi.

Il-potenzjal dejjem jikber u s-sensittività tal-applikazzjonijiet tal-IA f’ħafna oqsma tal-ekonomija diġitali u tas-soċjetà, bħal mobilità awtonoma jew l-evitar tal-qtugħ tad-dawl, tfisser li huwa rilevanti ħafna li jiġu stabbiliti rekwiżiti taċ-ċibersigurtà għall-AI[[42]](#footnote-43).

L-applikazzjoni tal-IA f’sistemi tal-armi għandha l-potenzjal li tbiddel fundamentalment il-kunflitti armati u għalhekk tqajjem preokkupazzjonijiet u mistoqsijiet serji. L-Unjoni ser tkompli tenfasizza li l-liġi internazzjonali, inklużi d-Dritt Umanitarju Internazzjonali u d-Dritt Internazzjonali dwar id-Drittijiet tal-Bniedem, japplikaw b’mod sħiħ għas-sistemi kollha tal-armi, inklużi sistemi tal-armi awtonomi, u li l-Istati jibqgħu responsabbli għall-iżvilupp u l-użu tagħhom f’konflitt armat. Il-pożizzjoni tal-UE tibqa’ li l-kontroll tal-bniedem irid jinżamm fid-deċiżjonijiet dwar l-użu ta’ forza letali u integrat fiċ-ċiklu kollu tal-ħajja ta’ kwalunkwe sistemi ta’ armi[[43]](#footnote-44).

**3.**  **KONKLUŻJONIJIET**

L-IA hija diġà parti mill-ħajja tagħna ta’ kuljum, imma l-potenzjal tagħha huwa ħafna akbar milli rajna s’issa. Biex l-Ewropa ssir attur ewlieni fl-IA, għandha bżonn li tibni fuq il-qawwiet tagħha u tappoġġa l-iżvilupp ta’ IA etika, sigura u avvanzata magħmula fl-Ewropa.

Għalhekk il-Kummissjoni tistieden:

* il-Kunsill Ewropew biex japprova l-pjan ikkoordinat;
* l-Istati Membri biex jimplimentaw pjan ikkoordinat, inkluż l-iżvilupp ta’ strateġiji nazzjonali tal-IA sa nofs l-2019, li jiddeskrivu l-livelli ta’ investiment u l-miżuri ta’ implimentazzjoni;
* il-koleġiżlaturi biex jadottaw malajr l-inizjattivi leġiżlattivi li fadal li huma essenzjali għas-suċċess tal-istrateġija Ewropea tal-IA, inklużi l-proposti mressqa fil-kuntest tal-qafas finanzjarju pluriennali li jmiss.
1. <https://www.latribune.fr/entreprises-finance/la-tribune-de-l-energie-avec-erdf/cinq-objets-connectes-pour-economiser-l-energie-545571.html> [↑](#footnote-ref-2)
2. <https://www.theguardian.com/society/2018/may/29/skin-cancer-computer-learns-to-detect-skin-cancer-more-accurately-than-a-doctor> [↑](#footnote-ref-3)
3. COM(2018) 237 [↑](#footnote-ref-4)
4. Hu stmat li madwar 90 % tal-inċidenti tat-triq huma kkawżati minn żbalji tal-bniedem, ara COM(2016) 787. [↑](#footnote-ref-5)
5. L-Ewropa għandha riċerkaturi u negozji ġodda ta’ klassi dinjija tal-IA, hija fuq quddiem nett fil-qasam tar-robotika u fil-softwer/pjattaformi bejn in-negozji. Is-setturi b’saħħtihom tagħha tat-trasport, tal-kura tas-saħħa u tal-manifattura jenħtieġ li jkunu fuq quddiem tal-AI. [↑](#footnote-ref-6)
6. <https://ec.europa.eu/digital-single-market/en/news/eu-member-states-sign-cooperate-artificial-intelligence> [↑](#footnote-ref-7)
7. <https://www.consilium.europa.eu/mt/press/press-releases/2018/06/29/20180628-euco-conclusions-final/> [↑](#footnote-ref-8)
8. Dawn l-azzjonijiet kollha jridu jikkonformaw mar-regoli tal-UE dwar il-liġi tal-kompetizzjoni u l-għajnuna mill-istat. [↑](#footnote-ref-9)
9. Franza, il-Finlandja, l-Iżvezja, ir-Renju Unit u l-Ġermanja għandhom fis-seħħ istrateġiji mmirati għall-IA. Xi pajjiżi, bħad-Danimarka, il-Lussemburgu, in-Netherlands, l-Irlanda u n-Norveġja jinkludu azzjonijiet relatati mal-IA fl-istrateġiji usa’ tagħhom ta’ diġitizzazzjoni. L-Awstrija, il-Belġju, ir-Repubblika Ċeka, id-Danimarka, l-Estonja, il-Ġermanja, l-Italja, il-Latvja, il-Polonja, il-Portugall, is-Slovenja, is-Slovakkja u Spanja jinsabu fil-proċess li jiżviluppaw l-istrateġiji. [↑](#footnote-ref-10)
10. <https://ec.europa.eu/knowledge4policy/node/32205_mt> [↑](#footnote-ref-11)
11. L-investiment tal-Ewropa ammonta għal madwar EUR 2.4-3.2 biljun fl-2016, meta mqabbel ma’ EUR 6.5-9.7 biljun fl-Asja u EUR 12.1-18.6 biljun fl-Amerika ta’ Fuq. Sors: 10 imperatives for Europe in the age of AI and automation, McKinsey, 2017. [↑](#footnote-ref-12)
12. Dan jista’ jinkludi investimenti mill-Fondi Strutturali u ta’ Investiment Ewropej. Ħames reġjuni għandhom il-prijoritajiet relatati mal-IA fl-istrateġiji ta’ speċjalizzazzjoni intelliġenti tagħhom: L-Istat federali tas-Sassonja t’Isfel [DE], Pohjois-Savo [FI], Łódzkie [PL], il-Majjistral [RO]u l-Grigal [RO]. Ara: <http://s3platform.jrc.ec.europa.eu/map> [↑](#footnote-ref-13)
13. Il-proposti għall-qafas finanzjarju pluriennali li jmiss, b’mod partikolari l-Programm il-ġdid għall-Ewropa Diġitali u Orizzont Ewropa, il-programm qafas ta’ riċerka u innovazzjoni tal-UE l-aktar ambizzjuż li qatt kien hemm, jappoġġaw l-istrateġija Ewropea tal-IA. [↑](#footnote-ref-14)
14. Ara l-komunikazzjoni reċenti tal-Kummissjoni “Is-Suq Uniku f’dinja li qed tinbidel” (COM (2018) 772). [↑](#footnote-ref-15)
15. Ara t-taqsima B tal-pjan ikkoordinat għad-dettalji dwar l-azzjonijiet proposti. [↑](#footnote-ref-16)
16. Sħubijiet pubbliċi-privati dwar ir-robotika (“SPARC”) u big data (“Big Data Value”) jirrappreżentaw EUR 1.2 biljun f’investiment pubbliku flimkien ma’ EUR 3.2 biljun f’investiment privat għall-2014-2020, li jagħtu total ta’ EUR 4.4 biljun. [↑](#footnote-ref-17)
17. Il-Big Data Value Association, is-sieħeb privat tal-big data fis-sħubija pubblika-privata, adottat dokument ta’ pożizzjoni dwar l-IA li jinkludi rakkomandazzjoni li twassal għal sħubija fuq l-IA (Novembru 2018). <http://bdva.eu/sites/default/files/AI-Position-Statement-BDVA-Final-12112018.pdf> [↑](#footnote-ref-18)
18. <https://www.consilium.europa.eu/mt/press/press-releases/2018/06/29/20180628-euco-conclusions-final/> [↑](#footnote-ref-19)
19. Fl-2018 biss, ġew iffinanzjati 74 proġett innovattiv tal-SME u tan-negozji l-ġodda biex jiżviluppaw innovazzjonijiet relatati mal-IA fil-fażi pilota tal-Kunsill Ewropew tal-Innovazzjoni. [↑](#footnote-ref-20)
20. Ara t-taqsima C tal-pjan ikkoordinat għad-dettalji dwar l-azzjonijiet proposti. [↑](#footnote-ref-21)
21. COM(2016) 180 [↑](#footnote-ref-22)
22. <https://ec.europa.eu/digital-single-market/en/cross-border-corridors-connected-and-automated-mobility-cam> [↑](#footnote-ref-23)
23. COM(2018) 283 [↑](#footnote-ref-24)
24. <http://ai4eu.org/> [↑](#footnote-ref-25)
25. Ara t-taqsima D tal-pjan ikkoordinat għad-dettalji dwar l-azzjonijiet proposti. [↑](#footnote-ref-26)
26. <https://www.pocbigdata.eu/monitorICTonlinevacancies/general_info/> [↑](#footnote-ref-27)
27. <https://jointventure.org/images/stories/pdf/index2018.pdf> [↑](#footnote-ref-28)
28. Id-Direttiva tal-Kunsill 2009/50/KE tal-25 ta’ Mejju 2009 dwar il-kondizzjonijiet ta’ dħul u residenza ta’ ċittadini ta’ pajjiżi terzi għall-finijietta’ impjieg bi kwalifiki għoljin Il-Kummissjoni għamlet proposta biex tirrevedi dan l-att - COM(2016) 378. [↑](#footnote-ref-29)
29. https://ec.europa.eu/digital-single-market/en/news/appointment-members-high-level-expert-group-impact-digital-transformation-eu-labour-markets [↑](#footnote-ref-30)
30. Ara t-taqsimiet E u G tal-pjan ikkoordinat għad-dettalji dwar l-azzjonijiet proposti. [↑](#footnote-ref-31)
31. “Data is the lifeline of AI" ara l-kapitolu 12 tar-Rapport taċ-Ċentru Konġunt għar-Riċerka dwar "Artificial Intelligence: a European Perspective" <https://ec.europa.eu/jrc/en/publication/eur-scientific-and-technical-research-reports/artificial-intelligence-european-perspective> [↑](#footnote-ref-32)
32. Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il- moviment liberu ta’ tali *data*. [↑](#footnote-ref-33)
33. Ir-Regolament (UE) 2018/1807 tal-Parlament Ewropew u tal-Kunsill tal-14 ta’ Novembru 2018 dwar qafas għall-moviment liberu ta' *data* mhux personali fl-Unjoni Ewropa [↑](#footnote-ref-34)
34. Proposta għal Direttiva tal-Parlament Ewropew u tal-Kunsill dwar l-użu mill-ġdid tal-informazzjoni tas-settur pubbliku (riformulazzjoni) COM(2018) 234. [↑](#footnote-ref-35)
35. Se jkunu disponibbli links għar-repożitorji tad-*data* permezz tal-pjattaforma AI-on-demand li jipprovdi servizzi lill-komunità tal-IA. [↑](#footnote-ref-36)
36. <https://ec.europa.eu/digital-single-market/en/eurohpc-joint-undertaking> [↑](#footnote-ref-37)
37. <https://www.ecsel.eu/> [↑](#footnote-ref-38)
38. <https://ec.europa.eu/digital-single-market/en/news/european-processor-initiative-consortium-develop-europes-microprocessors-future-supercomputers> [↑](#footnote-ref-39)
39. Ara t-taqsimiet F u H tal-pjan ikkoordinat għad-dettalji dwar l-azzjonijiet proposti. [↑](#footnote-ref-40)
40. <https://www.theguardian.com/technology/2016/mar/24/tay-microsofts-ai-chatbot-gets-a-crash-course-in-racism-from-twitter> [↑](#footnote-ref-41)
41. <https://ec.europa.eu/digital-single-market/en/european-ai-alliance> [↑](#footnote-ref-42)
42. Dan il-prinċipju huwa stabbilit fil-Komunikazzjoni Konġunta dwar iċ-Ċibersigurtà ta’ Settembru 2017 (JOIN(2017) 450). [↑](#footnote-ref-43)
43. Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, bl-appoġġ tal-Kummissjoni, se jibni fuq il-konsultazzjonijiet fin-Nazzjonijiet Uniti, il-Global Tech Panel, u fora multilaterali oħra, u tipproponi azzjoni fuq kif jridu jiġu indirizzati dawn l-isfidi kumplessi tas-sigurtà. [↑](#footnote-ref-44)